b"\n_START_ARTICLE_\nGiacomo Puccini\n_START_SECTION_\n\xc5\xbdivljenje\n_START_PARAGRAPH_\nBil je potomec stare italijanske dru\xc5\xbeine glasbenikov, saj je bil \xc5\xbee njegov praded Giacomo v Lucci organist in kapelnik. Njegov o\xc4\x8de Michele Puccini pa je bil znan cerkveni skladatelj in je zlo\xc5\xbeil tudi dve operi._NEWLINE_O\xc4\x8de mu je umrl, ko je bil star \xc5\xa1est let. Pel je v ve\xc4\x8d cerkvenih zborih in bil tudi organist. Star enaindvajset let je od\xc5\xa1el jeseni leta 1880 v Milano in se vpisal na tamkaj\xc5\xa1nji konservatorij, kjer sta bila njegova profesorja Bazzini in Amilcare Ponchielli. Giacomo Puccini je \xc5\xa1tudij kompozicije kon\xc4\x8dal leta 1883 z diplomskim delom Capriccio sinfonico, katerega del je kasneje uporabil v operi La boh\xc3\xa8me._NEWLINE_31. maja 1884 je debitiral v Teatro Dal Verme v Milanu s svojo prvo opero Le Villi. \xc4\x8ceprav delo ni bilo nagrajeno, je bila za Puccinija uprizoritev vendarle uspeh. Tudi njegova druga opera Edgar je do\xc5\xbeivela ob uprizoritvi leta 1889 v milanski Scali kar lep uspeh._NEWLINE_Izredno velik in odmeven uspeh je dosegla Puccinijeva tretja opera Manon Lescaut, ki je imela premiero 1. februarja 1893 v Teatro Regio v Torinu. Motiv je na\xc5\xa1el v romanu Pr\xc3\xa9vosta d'Exilesa Zgodba viteza des Grieuxa in Manon Lascaut._NEWLINE_Leta 1891 se je Puccini preselil v hi\xc5\xa1o, ki jo je kupil v Torre del Lago pri Viareggiu (v vili je danes muzej, v kapeli pa grobnica, kjer je pokopan). Puccini je tukaj ustanovil Club La Boh\xc3\xa9me in za\xc4\x8del pisati novo opero. Februarja 1896 je v Teatro Regio v Torinu predstavil danes eno najpriljubljenej\xc5\xa1ih oper La boh\xc3\xa8me, ki jo je na krstni predstavi dirigiral Arturo Toscanini. S to opero je postal mednarodno prepoznaven, prinesla pa mu je tudi dobro finan\xc4\x8dno stanje._NEWLINE_Leta 1904 se je Puccini poro\xc4\x8dil z Elviro Bonturi, s katero je imel sina Antonia, ki je bil rojen 23. decembra 1886, umrl pa je 21. februarja 1946._NEWLINE_Sledila je \xc5\xa1e vrsta drugih oper, ki so vse do danes ostale na repertoarjih svetovnih gledali\xc5\xa1\xc4\x8d. Tako je leta 1900 v Rimu v Teatro Constanza do\xc5\xbeivela krstno predstavo Tosca (po drami Victoriena Sardouja). Na potovanju v London je odkril besedilo Davida Belasca in ustvaril opero Madamme Butterfly, ki je bila premierno predstavljena v La Scali v Milanu leta 1904, po predelavi pa tri mesece kasneje v Teatro Grande v Brescii. \xc5\xa0ele sedem let kasneje je med obiskom ZDA dobil idejo, da bi napisal opero, kot je dotlej \xc5\xa1e ni bilo. V duhu divjega zahoda je napisal Dekle z zahoda, ki je bila predstavljena v New Yorku leta 1910 (pela sta Enrico Caruso in Ema Destinnov\xc3\xa1 (Emmy Destinn), precej kasneje pa tudi v Metropolitanski operi. V ZDA je opera do\xc5\xbeivela zmerni uspeh, v Evropi pa ni bila dobro sprejeta. Leta 1918 je nato Puccini napisal tri enodejanke, ki jih je zdru\xc5\xbeil v operni triptih. To so bile opere Pla\xc5\xa1\xc4\x8d, Sestra Angelika in Gianni Schicchi._NEWLINE_Od 1919 do 1922 je \xc5\xbeivel v mestu Orbetello v okraju Maremma v Toskani. V stolpu na pla\xc5\xbei blizu Tirenskega morja je za\xc4\x8del pisati opero Turandot. Svoje zadnje opere pa skladatelj zaradi bolezni in smrti ni uspel spisati do konca. V tej obliki je opera do\xc5\xbeivela krstno uprizoritev v Milanu leta 1926. Po skladateljevih zapiskih/skicah jo je kasneje dokon\xc4\x8dal njegov prijatelj Franco Alfano._NEWLINE_Giacomo Puccini je bil strasten kadilec. Umrl je v Bruslju po neuspe\xc5\xa1ni operaciji raka na grlu. V Bruselj je od\xc5\xa1el na zdravljenje poleti leta 1924. Novica o njegovi smrti je v Rim prispela med izvajanjem opere La boh\xc3\xa8me. Operni orkester je ob novici utihnil, nato pa zaigral Chopinovo Pogrebno kora\xc4\x8dnico. Najprej so Puccinija pokopali v Milanu v grobnici dru\xc5\xbeine Toscanini, dve leti kasneje pa v vili v Torre di Lago."